DA Den Europæiske Unions Tidende CE 84/801

(2004/C 84 E/0897)

SKRIFTLIG FORESPØRGSEL E-0498/04

af Salvador Garriga Polledo (PPE-DE) til Kommissionen

(23. februar 2004)

Om: Meddelelse fra Fællesskabet om Spaniens produktivitet

Ifølge Kommissionen er produktiviteten hos den spanske arbejdskraft lav bl.a. på grund af befolkningens lave uddannelsesniveau og det langsomme tempo omlægningen til en videnbaseret økonomi foregår i.

Denne diagnose om Spaniens produktivitet har vakt overraskelse på den iberiske halvø, og der ønskes derfor en uddybning af de faktorer, Kommissionen har anvendt som grundlag for sine vurderinger af situationen.

Kan Kommissionen oplyse, hvilke parametre, der er blevet anvendt for at nå frem til diagnosens konklusioner, og om Kommissionen anser der for muligt via en dialog om emnet at få de forskellige begrebsmæssige holdninger til emnet om Spaniens produktivitet til at mødes?

Svar afgivet på Kommissionens vegne af Pedro Solbes Mira

(30. marts 2004)

I rapporten om gennemførelsen af de overordnede retningslinjer for den økonomiske politik for perioden 2003-2005 fremhæver Kommissionen i det indledende afsnit af kommentaren om Spanien, at den lave arbejdskraftproduktivitet, som også er relateret til befolkningens forholdsvis lave uddannelsesniveau og den langsomme overgang til en videnbaseret økonomi, skaber tvivl om de økonomiske resultater på lang sigt.

Denne vurdering bygger på følgende tre faktorer:

— Arbejdskraftproduktiviteten pr. præsteret arbejdstime ligger under gennemsnittet for EU-15 (83,8 % af EU-15-niveauet (1)). Desuden ligger den årlige procentvise vækst i arbejdskraftproduktiviteten pr. beskæftiget fortsat under tallene for EU-15, som det har været tilfældet siden 1997. Den meget kraftige beskæftigelsesvækst har utvivlsomt haft en negativ indvirkning på arbejdskraftproduktiviteten. Sidstnævnte påvirkes dog også af resultaterne i henseende til overgangen til den videnbaserede økonomi. Netop forbindelsen mellem den lave produktivitet og behovet for at styrke den videnbaserede økonomi blev fremhævet som en central udfordring for Spanien i de overordnede retningslinjer for den økonomiske politik for perioden 2003-2005.

— Selv om uddannelsesniveauet i den spanske befolkning som målt ved procentdelen af befolkningen i alderen 20-24 år, der mindst har afsluttet en gymnasial uddannelse, er steget kraftigt igennem de seneste ti år, ligger det stadig under EU-gennemsnittet (63,4 % sammenlignet med 74 % i EU-15 i 2003), og de offentlige udgifter til undervisning og uddannelse som en procentdel af bruttonationalproduktet (BNP) hører blandt de laveste i EU (4,43 % i 2000 sammenlignet med 4,93 % i EU-15).

— I forhold til EU-gennemsnittet udviser Spanien også dårlige resultater inden for erhvervsmæssig forskning og udvikling (F&U) (se grafen nedenfor), patenter (24 pr. million indbyggere i 2001 sammenlignet med 161 i EU-15) og IKT-anvendelse (29,5 % af husholdningerne havde internetadgang i hjemmet i 2002 sammenlignet med 38,9 % i EU-15).

Endelig vil Kommissionen gerne henlede det ærede medlems opmærksomhed på afsnit 4.5 i samme rapport, som dog anerkender, at adskillige initiativer er blevet taget for at styrke den videnbaserede økonomi.

(1) Prognose for 2003, se webstedet for de strukturelle indikatorer: (http://europa.eu.int/comm/eurostat/newcronos/queen/display.do?screen=welcome&open=/&product=STRIND_ECOBAC&language=en&depth=2.)